F'temp ta' ftit ġimgħat il-Ministru Carmelo Abela spiċċa jgħid żewġ verżjonijiet dwar l-attentat ta'serqa fuq il-bank HSBC fl-2010, għaliex filli ċaħad li kien interrogat mill-Pulizija u mbgħad biddel il-verżjoni u qal li ma jiftakarx li kien ġie interrogat. Din il-ġimgħa l-gazzetta Times of Malta żvelat li f'Settembru tal-2011, dak iż-żmien Carmelo Abela kien deputat tal-Oppożizzjoni Laburista, kien issejjaħ mill-Pulizija biex jixhed fil-każ kontra dawk li allegatament ippruvaw jagħmlu s-serqa. Fejn kien jaħdem? Fix-xhieda li kien ta fil-magħluq, Abela mhux biss kien ammetta li kellu aċċess għal apparat biex jiġu ppreparati cards għal aċċess fil-bank HSBC ta' Ħal Qormi imma qal anke li kien juża 'cotag machine' jekk kollega tiegħu għal xi raġuni ma kienx ikun xogħol. Dak iż-żmien Carmelo Abela kien jaħdem fid-dipartiment tal-insurance tal-bank. Il-Ministru Carmelo Abela kategorikament ċaħad li hu l-Ministru msemmi minn Vince Muscat il-Koħħu li kien involut fl-attentat ta' serqa li seħħet madwar 10 snin ilu. Huwa sfida lill-Koħħu biex jgħid min hu dan il-Ministru. Vince Muscat il-Koħħu, ingħata sentenza ta' 15-il sena ħabs għall-irwol tiegħu fl-assassinju tal-ġurnalista Daphne Caruana Galizia. Abela kellu aċċess għall-apparat tas-sigurtà użat fis-serqa mill-HSBC – rapport X'qal Vince Muscat? F'Marzu ta' din is-sena, Vince Muscat qal li kien lest li jkompli jikxef dwar żewġ attentati ta' serqiet kbar li saru madwar 10 snin ilu fi żmien ftit xhur minn xulxin. It-tnejn li huma ma rnexxewx iżda kienu meqjusa bħala spettakolari u kieku rnexxew kienu jinsterqu miljuni kbar. Dwar l-attentat tas-serqa tal-HSBC, is-sena l-oħra Muscat kien qal lill-investigaturi li l-kompliċi tagħhom kienu pprovdewlhom filmat tal-post minn ġewwa biex jidħlu fil-control room tal-bank. Il-Koħħu lest li jkompli jikxef dwar serq kbir u qtil Iċ-ċaħda ta' Carmelo Abela S'issa l-Ministru Carmelo Abela ċaħad l-involviment tiegħu dan filwaqt li ċaħad b'mod assolut li l-Pulizija interrogawh u filli qal li ma jistax jiftakar. F'April ta' din is-sena, eżattament fit-22, Carmelo Abela, kien mistieden fuq il-programm Xtra fuq TVM, fejn kien mistoqsi jekk kien interrogat mill-Pulizija b'Abela jgħid li mill-2010 mhux talli l-Pulizija qatt ma investigawh imma lanqas mistoqsijiet bażiċi ma staqsewh. Waqt l-istess programm Abela staqsa għalfejn qed jingħad dan kollu 11-il sena wara. Qal ukoll li l-attentat tas-serqa kien seħħ taħt amministrazzjoni Nazzjonalista u li allura żgur li ma kienx qed ikun protett minn xi ħadd partikolari. Hu ċaħad ukoll li kellu xi forma ta' aċċess għall-control room tal-bank u li din kienet ristretta għal numru żgħir ta' persuni li bilfors ikollhom aċċess. Filmat: Il-Ministru Abela jisfida lill-Koħħu biex jgħid min hu l-Ministru li semma Fl-4 ta' Mejju tal-2021 F'kummenti lill-ġurnalisti, l-Ministru Abela biddel kemmxejn il-verżjoni tiegħu għalkemm tagħmel differenza kbira. Hu qal " Ma niftakarx nixhed dwar dan. Ma niftakarx jekk il-Pulizija kienux kellmuni dwar il-każ mill-2010." Nesa anke dwar l-ambaxxatur għal Ghana Aktar kmieni dan ix-xahar, il-Kummissarju għall-Istandards fil-Ħajja Pubblika kkonkluda li ma kien hemm ebda ksur ta' etika in konnessjoni mal-ħatra tal-ambaxxatur ta' Malta fil-Ghana. Il-Kummissarju għall-Istandards wasal għal din il-konklużjoni wara li kkunsidra ilment fejn ġie allegat li l-ambaxxatur ma messux inħatar għaliex kellu negozju bi sħab ma' persuna oħra minn Malta li kienet tgħix fil-Ghana u kienet imfittxija mill-Pulizija ta' Malta. Fir-rapport tal-Kummissarju għall-Istrandards, George Hyzler, issemma' kif ġie allegat ukoll li l-Ministru Carmelo Abela, li dak iż-żmien kien responsabbli għall-Affarijiet Barranin, messu avża lill-Kumitat tal-Parlament dwar il-Ħatriet Pubbliċi dwar ir-rabta bejn l-ambaxxatur u persuna mfittxija mill-Pulizija meta ressaq il-ħatra tal-ambaxxatur quddiem il-Kumitat f'Ottubru tal-2018. Fil-korrispondenza tiegħu mal-Kummissarju, il-Ministru Abela ċaħad li kien jaf bis-sħubija bejn l-ambaxxatur u l-persuna mfittxija mill-Pulizija. Madankollu, kien hemm provi li r-rabta bejniethom kienet inġabet għall-attenzjoni tal-Ministru fis-sajf tal-2017. Il-Kummissarju talab spjegazzjoni dwar din iċ-ċaħda skorretta mingħand il-Ministru, li qal li kien nesa' billi għadda ż-żmien, bil-Kummissarju aċċetta din l-ispjega. Abela mhux ħati ta' ksur ta' etika dwar il-ħatra tal-ambaxxatur għal Ghana – Kummissarju tal-Istandards U dwar it-tifel ta' Daphne Caruana Galizia Carmelo Abela nesa anke dettalji waqt li kien qed jixhed quddiem il-bord ta' inkjesta pubblika dwar il-qtil ta' Daphne Caruana Galizia. Hu kien mistoqsi dwar jekk jiftakarax li kien ordna biex itemm l-impjieg ta' Andrew Caruana Galizia. L-eks Segretarja Permanenti fil-Ministeru tal-Affarijiet Barranin quddiem l-istess bord ta' inkjesta kienet qalet li Andrew Caruana Galizia ma baqax diplomatiku Malti għall-Indja b'ordni tal-Ministru Carmelo Abela xahar wara l-elezzjoni ġenerali tal-2017. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_609ed32311b10_rand.td-a-rec-img{text-align:left}.td_uid_3_609ed32311b10_rand.td-a-rec-img img{margin:0 auto 0 0}